רונית אלוני

ד"ר רונית אלוני היא חוקרת, מטפלת ומרצה ישראלית בתחום המיניות, הסקסולוגיה והשיקום הרפואי, המתמחה בשיקום מיני של אנשים עם מוגבלויות, פגיעות נוירולוגיות ופגיעה מוחית טראומטית (TBI). הייתה מראשונות העוסקות בשיקום מיני בישראל, ובין החלוצות בפיתוח ויישום טיפול מיני בסיוע סרוגייט במסגרת שיקומית ורפואית.

 השכלה 
ד"ר אלוני קיבלה תואר דוקטור (.Ph.D) מה־Union Institute שבסינסינטי בשנת 1996. עבודת הדוקטורט שלה עסקה בשיקום מיני אינטרדיסציפלינרי בקרב אנשים עם פגיעה מוחית טראומטית.

היא בעלת תואר שני (.M.A) בלימודי מיניות אנושית מאוניברסיטת ניו יורק (NYU), שם כתבה תזה בנושא ״אפיונים אישיותיים של העוסקים במקצוע הסרוגייט בארצות הברית״.

בנוסף, עברה התמחות בטיפול מיני במחלקה הפסיכיאטרית של בית הספר לרפואה של NYU, והתמחות בשיקום מיני ב-Rusk Institute of rehabilitation של אותו מוסד. אלוני למדה טיפול משפחתי באוניברסיטת תל אביב, והתמחתה בהדרכה לטיפול משפחתי וזוגי בסמינר הקיבוצים. היא בעלת תואר ראשון מאוניברסיטת בר-אילן.

 ביוגרפיה 
אלוני נולדה בשנת 1952. היא הבת הבכורה לאביה, יעקב שלמון, שהיה טייס בחיל האוויר ולאמה, יפה, נכדתו של הרב עוזיאל, שהייתה גננת. בשנות ילדותה התגוררה המשפחה ביישובים שונים בארץ, בעקבות מקום השירות של אבי המשפחה. היא סיימה בשנת 1970 את בית הספר התיכון ״קלעי״ בגבעתיים והתגייסה לחיל האויר. לאחר שירותה הצבאי למדה גאוגרפיה באוניברסיטת בר-אילן. אלוני עבדה כמורה לגאוגרפיה בבית הספר ״עיינות״. בשנת 1983 עברה עם משפחתה לניו-יורק ושם עשתה את ההסבה לתחום הטיפול המיני. עם חזרת המשפחה לישראל, התחילה לעבוד בבית החולים השיקומי ״בית לוינשטיין״ ברעננה ושם הקימה את היחידה לשיקום מיני ועמדה בראשה.

אלוני הייתה נשואה ליאיר אלוני ונולדו להם שלושה ילדים: הבת רותם והבנים גלעד ויפתח.

 פעילות מקצועית 
בין השנים 1987–2001 עמדה ד"ר אלוני בראש היחידה לשיקום מיני בבית החולים השיקומי בית לוינשטיין, שכלל מרפאות אשפוז ואשפוז יום. במסגרת זו עסקה בפיתוח מודלים לשיקום מיני, בהדרכת צוותים רב-מקצועיים ובהטמעת התערבויות טיפוליות חדשניות בתחום.

במקביל הקימה את הקורס הראשון שמכשיר אנשי מקצוע ממקצועות הרפואה והפרה-רפואה בטיפול ובשיקום מיני במרכז האקדמי ללימודי המשך ברפואה באוניברסיטת תל אביב.

לאורך השנים פעלה גם כיועצת ומדריכה מקצועית במשרד הביטחון, משרד הרווחה ובביטוח הלאומי, וכן עסקה בפיתוח תוכניות חינוכיות וטיפוליות לאנשים עם מוגבלויות פיזיות, קוגניטיביות והתפתחותיות.

ד"ר אלוני עסקה בהכשרת אנשי מקצוע בישראל ובעולם, בין היתר באירופה, בצפון אמריקה ובאסיה, והעבירה סדנאות והשתלמויות לצוותים רפואיים ושיקומיים.

מאז סוף שנות ה־80 היא מנהלת קליניקה פרטית, ובשנות ה־2020 עוסקת גם בתחום מיניות ואינטימיות בגיל הזקנה.

מתחילת מלחמת רוסיה-אוקראינה בשנת 2022 אלוני מנהלת הדרכות למטפלים אוקראינים לטיפול בנפגעי טראומה ופגיעה מינית באוקראינה. הפעילות הזאת נעשית בשיתוף הפרויקט החינוכי ״שיקום. חיי מין״ (Recovery. Sexual life), מיסודה של קרן אולנה פינצ׳וק.

 מחקר ופרסומים 
ד"ר אלוני פרסמה מאמרים מדעיים רבים בכתבי עת בינלאומיים בתחומי השיקום, המיניות והסקסולוגיה. רשימה חלקית של המאמרים:

Aloni, R., Keren, O. & Katz, S. Sex Therapy Surrogate Partners for Individuals with Very Limited Functional Ability Following Traumatic Brain Injury. Sex Disabil 25, 125–134 (2007).

Talli Rosenbaum, Ronit Aloni, Rafi Heruti, CME Information:Surrogate Partner Therapy: Ethical Considerations in Sexual Medicine, The Journal of Sexual Medicine, Volume 11, Issue 2, February 2014, Pages 321–329.

ALONI, R., & KATZ, S. (1999). A review of the effect of traumatic brain injury on the human sexual response. Brain Injury, 13(4), 269–280.

Itzhak Ben-Zion, Shelly Rothschild, Bella Chudakov, Ronit Aloni, Surrogate Versus Couple Therapy in Vaginismus, The Journal of Sexual Medicine, Volume 4, Issue 3, May 2007, Pages 728–733.

ר. אלוני ור. חרותי: סוגיות אתיות בטיפול מיני בסיוע סרוגייט: הרפואה, כרך 148, חוב' 9 עמ' 615-619,2009.

ר.אלוני :איבחון וטיפול פסיכו סקסואלי בגברים במצב של הפרעת זקפה ממקור פסיכוגני: כתב העת הישראלי לבריאות מינית יוני 2009

20 ר. חרותי ר. אלוני: שיקום מיני: יסודות ועקרונות, ביסודות ברפואה שיקומית, א.עורי, א. לזרי, ר. חרותי, דיונון, ת"א, 2011

24. ר. אלוני, ר. חרותי 2012: סוגיות אתיות בטיפול מיני בסיוע סרוגייט, בעריכת א. תאודור, ע. תאודור: אתיקה רפואית בישראל, ההסתדרות הרפואית בישראל – הוצאה לאור, עמ '73-24.

מחקריה עוסקים בהשפעות של פגיעות מוחיות ושבץ על תפקוד מיני, בשיקום מיני בשלבים מוקדמים לאחר פגיעה, ובהיבטים קליניים ואתיים של טיפול מיני בסיוע סרוגייט.

היא שותפה לכתיבת פרקים בספרים מקצועיים בינלאומיים ובספרות הרפואית בישראל, ופרסמה ספר העוסק בקשיים מיניים לאחר פגיעה מוחית טראומטית ודרכי התמודדות טיפוליות.

 הרצאות וכנסים 
ד"ר אלוני הוזמנה כמרצה וכמרצה אורחת בכנסים מקצועיים רבים בישראל ובעולם, בהם כנסים של הפדרציה האירופית לסקסולוגיה, האגודה העולמית למיניות (WAS) והאגודה הבינלאומית לשיקום רפואי.

הרצאותיה עסקו בין השאר בשיקום מיני לאחר פגיעות מוחיות, טיפול מיני בסיוע סרוגייט, מיניות בהקשרים תרבותיים, ואתיקה בטיפול מיני.

 קשר עם הקהל הרחב 
בעשור הראשון של המאה ה-21 הופיעה אלוני בסדרת הטלוויזיה ״דיבור מקדים״ שהופקה ע״י הטלוויזיה הלימודית ועסקה בייעוץ מיני.

אלוני מוזמנת להרצות ולהתראיין בתוכניות הסכתים (פודקאסטים) שונות.

 מבחר פודקאסטים בהשתתפות ד״ר רונית אלוני 
ללמוד מיניות מנשים בתרבות מטרלינית עם ד״ר רונית אלוני

איך עושים אהבה בעידן הנוכחי? - שיחה עם ד"ר רונית אלוני על אינטימיות ומיניות

סודות הסרוגייט לשיפור הזוגיות

חשבתם שאין מיניות בזקנה? תחשבו שוב

על טיפול מיני, פחד במיניות ותרבויות עתיקות.

 תרומה והשפעה 
עבודתה של ד"ר אלוני תרמה להתפתחות תחום השיקום המיני בישראל, לשילוב סוגיות של מיניות ואינטימיות במסגרת השיקום הרפואי, ולהכרה בצרכים המיניים של אנשים עם מוגבלויות כחלק מזכויותיהם ואיכות חייהם.

בשנת 2024 הקימה אלוני עם ד״ר תמר גיטליץ את ״מרכז העדנה״, העוסק באינטימיות ומיניות בגיל השלישי.

 הערות שוליים 

2025 12
קטגוריה:בריאות מינית
קטגוריה:חינוך מיני
קטגוריה:סקסולוגים ישראלים